Document ID: 31986R2946

*****
ΚΑΝΟΝΙΣΜΟΣ (ΕΟΚ) αριθ. 2946/86 ΤΗΣ ΕΠΙΤΡΟΠΗΣ
της 24ης Σεπτεμβρίου 1986
για δέκατη τροποποίηση του κανονισμού (ΕΟΚ) αριθ. 3035/79 περί καθορισμού των όρων υπαγωγής των καπνών flue-cured του τύπου Virginia, light air-cured του τύπου Burley, περιλαμβανομένων των υβριδίων του Burley, light air-cured του τύπου Maryland και των καπνών fire-cured στη διάκριση 24.01 Α του κοινού δασμολογίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 σχετικά με τη λήψη μέτρων για την ομοιόμορφη εφαρμογή της ονοματολογίας του κοινού δασμολογίου (1), όπως τροποποιήθηκε τελευταία από τον κανονισμό (ΕΟΚ) αριθ. 2055/84 (2), και ιδίως τα άρθρα 3 και 4,
Εκτιμώντας,
ότι, όσον αφορά τα καπνά που ανταποκρίνονται στα χαρακτηριστικά που προβλέπονται από το κείμενο της διάκρισης 24.01 Α του κοινού δασμολογίου που κατάγονται από χώρες που απολαύουν του συστήματος γενικευμένων προτιμήσεων, ο κανονισμός (ΕΟΚ) αριθ. 3035/79 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3492/85 (4), προέβλεπε, στο άρθρο 8 παράγραφος 2, μεταβατικές διατάξεις που επέτρεπαν την αντικατάσταση του πιστοποιητικού γνησιότητας από το πιστοποιητικό καταγωγής τύπου Α που περιλαμβάνει τη βεβαίωση γνησιότητας· ότι, έκτοτε, ορισμένες από αυτές τις χώρες γνωστοποίησαν τον επίσημο εκδίδοντα οργανισμό που είχε εξουσιοδοτηθεί για την έκδοση του πιστοποιητικού γνησιότητας· ότι οι εν λόγω οργανισμοί περιλαμβάνονται στο παράρτημα ΙΙ του κανονισμού (ΕΟΚ) αριθ. 3035/79·
ότι, για τις άλλες χώρες που απολαύουν του ΣΓΠ, θα πρέπει να παραταθεί έως τις 31 Δεκεμβρίου 1987 η ισχύς των διατάξεων που έχουν προβλεφθεί από το άρθρο 8 παράγραφος 2 να ισχύουν έως τις 31 Δεκεμβρίου 1986, προκειμένου να μπορέσουν αυτές, εφόσον το ζητήσουν, να συμπεριληφθούν ενδεχομένως στο παράρτημα ΙΙ·
ότι, συνεπώς, θα πρέπει να τροποποιηθεί κατ' αυτήν την έννοια ο προαναφερθείς κανονισμός·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας του Κοινού Δασμολογίου
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3035/79 τροποποιείται ως εξής:
1. Προστίθεται το ακόλουθο άρθρο 6α:
«Άρθρο 6α
Τα κράτη μέλη που περιλαμβάνονται στο παράρτημα ΙΙ αποστέλλουν στην Επιτροπή των Ευρωπαϊκών Κοινοτήτων τα δείγματα των αποτυπωμάτων των σφραγίδων που χρησιμοποιούνται από τον ή τους εκδίδοντες οργανισμούς τους καθώς και, ενδεχομένως, από τις εξουσιοδοτημένες αρχές. Η Επιτροπή ανακοινώνει τις πληροφορίες αυτές στις τελωνειακές αρχές των κρατών μελών.»
2. Το κείμενο του άρθρου 8 παράγραφος 2 αντικαθίσταται από το ακόλουθο κείμενο:
«2. Έως τις 31 Δεκεμβρίου 1987, το πιστοποιητικό δύναται να αντικαθίσταται, για τα καπνά που προβλέπονται στο άρθρο 1 και κατάγονται από χώρες που απολαύουν του συστήματος γενικευμένων προτιμήσεων που δεν περιλαμβάνονται στο παράρτημα ΙΙ, από το πιστοποιητικό καταγωγής τύπου Α που θα περιλαμβάνει τη βεβαίωση γνησιότητας.»
3. Το παράρτημα ΙΙ αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την 1η Ιανουαρίου 1987.
Για τα καπνά όμως που αναφέρονται στο άρθρο 1 του κανονισμού (ΕΟΚ) αριθ. 3035/79 που κατάγονται από τις χώρες που περιλαμβάνονται στο παράρτημα του παρόντος κανονισμού, με εξαίρεση της Ηνωμένες Πολιτείες της Αμερικής και τον Καναδά, και που αποστέλλονται πριν από την 1η Ιανουαρίου 1987 από αυτές τις χώρες, εφαρμόζονται οι διατάξεις που ισχύουν έως αυτή την ημερομηνία.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Σεπτεμβρίου 1986.

Labels: 3
17